Selfs die All Blacks voel neerlaag op die ranglysWêreldrugby se ranglys word volgens ŉ ingewikkelde formule bepaal, maar is soos al sulke goed hoogstens net ŉ aanduiding van wat in toetsrugby aangaan. Met eintlik net die Suidelike Halfrond se spanne wat tans speel, is verandering op die ranglys tot hulle beperk. Dit is nietemin met ŉ bietjie lekkerkry dat jy sien dat die Wallabies, wat in Januarie vanjaar nog derde op die ranglys was, nou sewende is. Hulle het Maandag van 86,35 punte tóé tot 82,45 punte geval. Dit is die heel laagste posisie wat die Wallabies nóg beklee het en volg nadat hulle Saterdag teen die Poemas verloor het. Suid-Afrika het daarenteen van die sewende plek na vyfde geklim nadat die Springbokke Saterdag met die All Blacks afgereken het. In Januarie was die Bokke (81,79) in die sesde plek en 12,99 punte agter die All Blacks. Nou, in die vyfde plek met hul 83,35 punte, is hulle 9,17 punte agter Nieu-Seeland. ♦ Die effek van ŉ neerlaag is selfs vir die All Blacks ŉ terugslag. Hulle word harder gestraf vir enige neerlaag omdat dit teen ŉ span laer op die ranglys is. Dié keer het hulle 2,40 punte verloor en Ierland is, sonder dat hulle sedert hul reekssege in Junie teen die Aussies weer gespeel het, nou net 2,40 punte agter Nieu-Seeland. Die Poemas het twee punte verdien, maar is steeds negende ná Frankryk. Die voorste 20 spanne ná Maandag se bekendmaking van die jongste ranglys ‒ 1. Nieu-Seeland 92,52 2. Ierland 90,12 3. Wallis 85,94 4. Engeland 85,68 5. Suid-Afrika 83,35 6. Skotland 83,02 7. Australië 82,45 8. Frankryk 79,10 9. Argentinië 79,02 10. Fidji 76,54 11. Japan 75,24 12. Tonga 73,84 13. Georgië 73,13 14. Italië 72,56 15. VSA 71,66 16. Samoa 68,28 17. Roemenië 68,25 18. Uruguay 65,37 19. Rusland 64,89 20. Spanje 63,09